In nomine Domini, amen. Anno incarnationis ejusdem Mº CCº sexagesimo, mense julio, ego Stephanus Bovions de Vergeyo, et ego Stephanus Bovions Juvenis, filius ejus, milites, notum facimus universis presentes litteras inspecturis quod nos provida deliberatione accepimus a viro venerabili et religioso abbate Cluniacensi in feudum perpetuum quicquid habemus in villa et finagiis de Gevreyo, et quicquid in ipsa villa et ejus finagiis acquirere de cetero poterimus, exceptis hiis que ego Stephanus Juvenis predictus habeo et in posterum habere debeo ex parte uxoris mee in dicta villa et ejus finagiis, exceptis decimis meis vini ville predicte in finagiorum ejus, pro quibus decimis accipere teneor et promitto, et tenere in feudum ab abbate predicto et successoribus suis centum solidatas terre ad monetam Divionensem in villis et finagiis de Fixeio et de Broichons; promitimus insuper et tenemur nos milites predicti per sacramentum nostrum, pro nobis et nostris heredibus quos obligamus ad hoc prestitum corporale et sub pena quatercentum librarum Divionensium, totum predictum feodum garantire dicto abbati et ejus successoribus perpetuo contra omnes et in nullo de cetero per nos vel per alios contraire verbo vel facto seu consensu vel modo alio qualicunque; tenenturque heredes nostri perpetuo successive ab eodem abbate et ejus successoribus, qui pro tempore fuerint abbates Cluniacenses, omnia supradicta et que in dicta villa de Gevreio et ejus finagiis acquirere poterint, accipere in feudum perpetuum et tenere. Dictus vero abbas propter hoc nobis dedit, numeravit et dedit, solvit centum libras monete Viennensis, de quibus nos tenemus integre pro pagatis in pecunia numerata. Et nos Stephanus, decanus Oscariensis, Petrus de Nuiz, miles, Bertiotus, nepos ejus, et Perrinus de Arcu, promittimus per sacramentum nostrum quod si quis (quod absit!) veniret aliquo tempore contra feudum supradictum, nos ex tunc, ad requisitionem abbatis Cluniacensis, apud Belnam tanquam fidejussores tenebimus personaliter ostagia nec inde recedemus quousque sit abbati Cluniacensi de quatercentum libris Divionensium integre satisfactum. Et nos Stephanus Boions, pater, et Stephanus, filius ejus, Juvenis, promittimus quilibet in solidum et pro toto, sub obligatione bonorum nostrorum omnium, presencium et futurorum, et per sacramentum nostrum, dictos fidejussores et quemlibet eorum super premissis indempnes penitus conservare, supradicto feodo nichilominus in suo robore permanente. In quorum omnium testimonium et munimen, nos omnes supradicti presentibus litteris sigilla virorum venerabilium domini Mercatoris, decani capelle ducis, et magistri Alberici, decani christianitatis Divionensis, rogavimus et fecimus apponi. Actum anno et mense predictis.